Diari Oficial de la Generalitat Valenciana


Sumari del DOGV 7846, del 08-08-2016 (2016/5789)

RESOLUCIÓ d'1 de juny de 2016, de la Subdirecció General de Relacions Laborals, per la qual es disposa el registre i la publicació del text del Conveni col·lectiu del sector d'olis i els seus derivats per a les províncies de Castelló i València (codi: 95252962967252).
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7846

Data del DOGV
:   08-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5789


Data del document
:   01-06-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

 Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ d'1 de juny de 2016, de la Subdirecció General de Relacions Laborals, per la qual es disposa el registre i la publicació del text del Conveni col·lectiu del sector d'olis i els seus derivats per a les províncies de Castelló i València (codi: 42071676367177). [2016/5789]  
Vist el text del Conveni col·lectiu del sector d'olis i els seus derivats per a les províncies de Castelló i València, subscrit per la comissió negociadora, integrada, per una part, per l'organització empresarial Federació Empresarial d'Agroalimentació de la Comunitat Valenciana (FEDACOVA) i, per l'altra, pels sindicats Comissions Obreres (CCOO) i Unió General de Treballadors, i de conformitat amb allò que es disposa en l'article 90, apartats 2 i 3, del Text Refós de la Llei de l'Estatut dels Treballadors, aprovat pel Reial Decret Legislatiu 2/2015, de 23 d'octubre; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana; en el Decret 157/2015, de 18 de setembre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 4.3 de l'Orde 37/2010, resol:  
  
  
Primer  
Ordenar la inscripció del conveni en el Registre de la Comunitat Valenciana de Convenis i Acords Col·lectius de Treball, amb la notificació a la comissió negociadora, així com el depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 1 de juny de 2016.- El subdirector general de Relaciones Laborales: Juan Ignacio Soler Tormo.  
  
  
  
CONVENI COL·LECTIU DEL SECTOR D'OLIS I ELS SEUS DERIVATS PER A LES PROVÍNCIES DE CASTELLÓ I VALÈNCIA  
  
ÍNDEX:  
Capítol I  
Article 1. Àmbit d'aplicació  
Article 2. Àmbit territorial  
Article 3. Àmbit personal  
Article 4. Vigència  
Article 5. Compensació i absorció  
Capítol II  
Article 6. Plus d'assistència  
Article 7. Salari base  
Article 8. Pagues extraordinàries  
Article 9. Participació en beneficis  
Article 10. Proporcionalitat pagues extres  
Article 11. Taula salarial  
Capítol III  
Article 12. Jornada laboral  
Article 13. Vacances  
Article 14. Llicències retribuïdes per a exàmens  
Article 15. Excedències  
Article 16. Roba de treball  
Article 17. Defunció  
Article 18. Revisió mèdica  
Article 19. Malalties i accidents  
Article 20. Igualtat  
Article 21. Garanties d'ocupació  
Article 22. Actuació i garanties sindicals  
Article 23. Informació a la persona treballadora  
Article 24. Seguretat i higiene  
Article 25. Quota sindical  
Article 26. Assegurança d'accidents  
Article 27. Inaplicació salarial  
Article 28. Antiguitat  
Article 29. Ajuda familiar  
Article 30. Contractació  
Article 31. Contracte de formació  
Article 33. Classificació professional  
Article 34. Règim disciplinari  
Article 35. Salari mínim de conveni  
Article 36. Premi de fidelitat  
Article 37. Comissió Paritària  
Article 38. Assetjament laboral, moral o sexual  
Disposicions addicionals  
Disposició addicional primera. Omissió grups professionals  
Disposicions finals  
Disposició final primera. Tramesa a fonts legals  
Disposició final segona  
  
  
CAPÍTOL I  
  
Article 1. Àmbit d'aplicació  
El present conveni serà aplicable i regularà les relacions de treball en les activitats que a continuació se citen: destil·leries de glicerina, almàsseres, refineries d'oli, màquines de mòlta, hidrogenadores, magatzemistes d'oli, envasadores, estacions de càrrega i descàrrega i extracció de llavors.  
  
Article 2. Àmbit territorial  
Aquest conveni serà de compliment obligatori per a les referides empreses situades en el territori de les províncies de Castelló i València.  
  
  
Article 3. Àmbit personal  
Aquestes normes seran aplicables a tot el personal treballador que preste els seus serveis per compte de les empreses dedicades a les activitats ressenyades en l'article 1r, tant fixos com eventuals, així com els que d'ara en avant hi ingressen, sense més excepció d'allò que determina l'Estatut dels Treballadors i la resta de legislació aplicable.  
  
Article 4. Vigència  
Aquest conveni tindrà una vigència de dos anys, des del primer de gener de 2015 fins al 31 de desembre de 2016, prorrogable per tàcita reconducció, excepte denúncia expressa de qualsevol de les parts amb un mes d'antelació a l'expiració del conveni.  
  
Article 5. Compensació i absorció  
Les condicions pactades en aquest conveni són compensables en la seua totalitat amb aquelles que anteriorment regisquen per qualsevol causa, i formen un tot orgànic i individual, i als efectes de la seua aplicació pràctica seran considerades globalment en còmput anual.  
Tenint en compte la naturalesa del conveni, les disposicions legals o convencionals futures que impliquen variació econòmica en tots o qualsevol dels conceptes retributius existents, únicament tindran eficàcia si, considerades globalment i en còmput anual, superen el nivell d'aquest.  
  
Garantia ad personam: no obstant el disposat anteriorment si alguna empresa o treballador/a determinat té establides condicions que en el seu conjunt superen les d'aquest conveni, aquestes seran respectades en la quantia que sobrepassen l'esmentat conjunt.  
  
  
CAPÍTOL II  
  
Article 6. Plus d'assistència  
Aquest plus s'abonarà per cada un dels dies efectivament treballats i en la quantia determinada en la columna corresponent a la taula salarial per als treballadors o treballadores amb pagament de salari de freqüència mensual, l'import de la taula corresponent a un mes natural.  
  
Article 7. Salari base  
És la part de retribució fixada per unitat de temps i que servirà per a calcular sobre aquest els distints complements salarials en la forma percentual, amb la sola excepció del plus d'assistència. L'esmentat salari base és determinat en la taula salarial en dos accepcions: mensual i diària.  
  
Article 8. Pagues extraordinàries  
Tant el personal tècnic com administratiu, subaltern i obrers, tindran dret a percebre dos pagues extraordinàries de trenta dies cada una d'aquestes, el quinze de juliol, que es denomina paga d'estiu, i el vint-i-dos de desembre, paga de Nadal, i una paga de quinze dies en la festivitat de Sant Josep, és a dir, el dènou de març. L'import de les esmentades pagues es calcularà sumant el salari base, el plus d'assistència, prorratejant el nombre de dies en les categories de pagament diari i pel seu import en les de pagament mensual, més la nocturnitat, si és procedent, i l'antiguitat.  
Els períodes de meritació seran en la paga d'estiu de l'1 de gener al 30 de juny; en la paga de Nadal de l'1 de juliol al 31 de desembre.  
La paga de Sant Josep tindrà un període de meritació anual, que serà de l'1 de març al 28 de febrer.  
  
Article 9. Participació en beneficis  
Tot el personal afectat per aquest conveni percebrà pel concepte de participació en beneficis una quantitat equivalent al 10 per cent dels salaris de la taula salarial, incrementats amb el complement d'antiguitat, i segons la fórmula que a continuació s'indicarà en aquest mateix article. Aquest complement pot fer-se efectiu conjuntament amb els salaris base.  
Fórmula aclaridora: salaris base dies percebuts, més salaris base percebuts en les pagues extres d'estiu, Nadal i març, més l'antiguitat percebuda, tant en un concepte com en un altre i sobre el total percebut obtindre el deu per cent.  
Per a aquelles empreses que desitgen abonar la paga de beneficis d'una sola vegada, hauran de realitzar el dit abonament i tindran com a data límit la del 31 de març de l'any següent a la creació del dit dret.  
  
Article 10.Proporcionalitat pagues extres  
Al personal que ingresse o cesse l'any natural se li abonaran les pagues extraordinàries i de beneficis en proporció al temps treballat dins de l'exercici, perquè els dies esmentats en les pagues indicades en el present capítol ho són per al personal que treballe durant dotze mesos.  
  
Article 11. Taula salarial  
Serà per a la vigència durant 2015 la que figura en l'annex I d'aquest conveni.  
La resta dels conceptes econòmics que no figuren en la taula salarial i que han sigut descrits en els distints articles d'aquest conveni, seran incrementats en el 0,90 %.  
Per al segon any de vigència, les taules salarials s'incrementaran el primer de gener l'1,25 %.  
 L'abonament de les possibles diferències per l'aplicació del present conveni, en matèria de salaris, serà liquidat per les empreses en un termini de tres mesos a partir de la publicació del present conveni o de les seues revisions salarials.  
  
  
CAPÍTOL III  
  
Article 12. Jornada laboral  
S'estableix una jornada laboral de 1.784 hores, que seran distribuïdes setmanalment de dilluns a divendres, a excepció dels serveis de manteniment, neteja i control de qualitat de procés. L'organització del dit horari serà, segons les empreses amb audiència de les persones afectades i en presència del Comité d'Empresa o delegats de personal.  
Els serveis de manteniment, neteja i control de qualitat de procés que hagen d'assistir un dissabte cobraran les hores extraordinàries treballades amb un increment del 100 % sobre el preu hora ordinària.  
Les empreses que disposen de personal de manteniment electromecànic, en règim de plena disponibilitat, abonaran al personal d'aquest règim i per aquest mateix concepte, l'import brut mensual de 167,35 euros.  
A més, si amb motiu d'assistència haguera de realitzar desplaçaments al centre de treball, s'abonarà per cada un d'ells l'import brut de 3 hores extraordinàries del seu salari en concepte de despeses de desplaçament.  
En tot cas, per a tindre reconegut el règim de plena disponibilitat, l'empresa ho ha de fer constar per escrit dirigit a les persones treballadores afectades.  
La condició pactada és absorbible en la seua totalitat amb les que anteriorment regisquen per a aquest o altres conceptes anàlegs, i formarà un tot orgànic i individual, i seran considerades en còmput anual, als efectes de la seua aplicació pràctica.  
  
Article 13. Vacances  
Tot el personal afectat pel present conveni tindrà dret al gaudi de 30 dies naturals. Les vacances es realitzaran entre l'un de juny i el trenta de setembre, i es pagarà al salari base la part proporcional del plus d'assistència, més el plus d'antiguitat i beneficis.  
  
Quan les necessitats del servei i a instància de les empreses hagueren de realitzar-se vacances fora del període designat en el paràgraf anterior, la persona treballadora percebrà una compensació d'un 20 per cent del salari base en els dies que queden fora del període ressenyat.  
Així mateix, es respectarà qualsevol pacte individual entre l'empresa i la persona treballadora respecte a la data de gaudi de les vacances. Tot això és aplicable a aquell personal treballador que acredite un període superior a un any de servei en l'empresa, i el que no porte un any, la part proporcional que li corresponga en raó del temps treballat.  
El personal que treballe a torns percebrà en concepte de torn la quantitat de 30,46 euros en el moment d'eixir de vacances.  
  
Article 14. Llicències retribuïdes per a exàmens  
Les persones treballadores que formen part de les plantilles d'empreses afectades pel present conveni i que es troben en cursos organitzats en centres oficials o reconeguts pel Ministeri d'Educació i el Ministeri d'Investigació i Universitats per a l'obtenció de títol acadèmic, d'acord amb la Llei General d'Educació tindran dret als permisos retribuïts necessaris pel temps màxim de 80 hores a l'any, per a concórrer a exàmens i la resta de proves d'aptitud, sense cap alteració ni disminució dels seus drets laborals.  
En tot cas, per a l'exercici d'aquest dret, la persona treballadora haurà de justificar fefaentment, per mitjà de certificat acadèmic adequat, amb antelació mínima de 48 hores i després de les dites proves, la necessitat d'assistència respectivament.  
Igualment, la persona treballadora disposarà de les hores necessàries retribuïdes amb un màxim de 30 hores a l'any per a assistir a la realització d'exàmens definitius per a l'obtenció de l'examen de conduir, i haurà de justificar en els mateixos termes del paràgraf anterior la necessitat i realització de les esmentades proves.  
  
Article 15. Excedències  
a) L'excedència podrà ser voluntària o forçosa. La forçosa, que donarà dret a la conservació del lloc i al còmput de l'antiguitat de la seua vigència, es concedirà per la designació o elecció per a un càrrec públic que impossibilite l'assistència al treball. El reingrés haurà de ser sol·licitat dins del mes següent al cessament en el càrrec públic.  
b) La persona treballadora amb almenys una antiguitat en l'empresa d'un any té dret que se li reconega la possibilitat de situar-se en excedència voluntària per un termini no menor a quatre mesos i no major de cinc anys. Aquest dret només podrà ser exercitat una altra vegada per la mateixa persona treballadora, si han transcorregut quatre anys des del final de l'anterior excedència.  
c) Les persones treballadores tindran dret a un període d'excedència de duració no superior a tres anys per a atendre cada fill o filla, tant quan ho siga per naturalesa, com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa.  
  
També tindran dret a un període d'excedència, de duració no superior a dos anys, llevat que s'establisca una duració major per negociació col·lectiva, les persones treballadores per a atendre un familiar, fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix, i no exercisca cap activitat retribuïda.  
L'excedència prevista en el present apartat constitueix un dret individual dels treballadors, hòmens o dones. No obstant això, si dos o més persones treballadores de la mateixa empresa generen aquest dret pel mateix subjecte causant, l'empresari o l'empresària podrà limitar el seu exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, el seu inici donarà fi al que, si és el cas, es gaudisca.  
  
El període en què la persona treballadora romanga en situació d'excedència, d'acord amb el que estableix aquest article, serà computable als efectes d'antiguitat i la persona treballadora tindrà dret a l'assistència a cursos de formació professional, a la participació dels quals haurà de ser convocada per l'empresari o l'empresària, especialment en ocasió de la seua reincorporació.  
Durant el primer any tindrà dret a la reserva del seu lloc de treball. Transcorregut el dit termini, la reserva quedarà referida a un lloc de treball del mateix grup professional o categoria equivalent.  
d) Així mateix, podran sol·licitar el seu pas a la situació d'excedència en l'empresa les persones treballadores que exercisquen funcions sindicals d'àmbit provincial o superior mentres dure l'exercici del seu càrrec representatiu.  
e) La persona treballadora excedent conserva només un dret preferent al reingrés en les vacants d'igual o semblant categoria a la seua que haguera o es produïren en l'empresa.  
f) La situació d'excedència podrà estendre's a altres supòsits col·lectivament acordats, amb el règim i els efectes que s'hi prevegen.   
  
  
Article 16. Roba de treball  
Les empreses subjectes al conveni facilitaran anualment al seu personal, que d'acord amb la seua condició professional realitzen faenes que n'exigisquen la utilització, les peces de treball següents:  
a) Dos bates i dos còfies, o si és el cas,  
b) Dos camises, dos pantalons i una torera.  
Així mateix, es facilitaran les peces, bótes i els elements necessaris d'acord amb la normativa vigent en la matèria.  
En tots els casos, el personal a qui s'assigne la indicada roba de treball està obligat a la seu atenció, conservació i devolució si causa baixa en l'empresa, per això, es considerarà imprudència en l'acte de servei la no-utilització o ús inadequat de les peces que d'acord amb aquest article li siguen entregades, així com de qualsevol altres, que d'acord amb la Llei de Prevenció de Riscos Laborals i les normes concordants li puguen ser proporcionades.  
  
Article 17. Defunció  
A la defunció, qualsevol que siga la seua causa, d'alguna persona treballadora, l'empresa abonarà als seus hereus o hereues la quantitat corresponent a l'import de 45 dies de la retribució de la persona difunta, compresos els complements personals.  
  
Article 18. Revisió mèdica  
Les empreses subjectes a l'aplicació del present conveni efectuaran als seus treballadors o treballadores en plantilla una revisió mèdica anual que haurà d'anar acompanyada de l'informe corresponent de la persona interessada. Quan tinguen establit un servei mèdic d'empresa propi o mancomunat es serà realitzada la revisió per aquest.  
La dita revisió es realitzarà en horari laboral o a compte d'aquest.  
  
Article 19. Malalties i accidents  
Les empreses complementaran a les persones treballadores en situació de baixa per IT fins al 90 per cent de les prestacions percebudes per les persones treballadors per part de la Seguretat Social a partir del vint-i-un dia, tenint en compte que el total d'allò que s'ha percebut no podrà superar el salari real percebut per la persona treballadora. Així mateix, les dites empreses es reservaran durant tot el període de baixa per les assenyalades causes el dret a establir diagnòstic a encàrrec del personal facultatiu que designe, i seran pel seu compte i càrrec les despeses que la dita revisió mèdica ocasione. En el cas que aquest segon diagnòstic siga contrari, la persona treballadora perdrà automàticament el dret a la percepció de l'esmentat plus.  
Quan la falta d'assistència ocórrega per accident de treball, malaltia professional o d'origen comú, però done lloc a hospitalització, les empreses podran enviar a les persones accidentades o malaltes que siguen reconegudes pel metge o la metge designat per aquestes, que certificarà l'estat de curació.  
Quan per raó de malaltia la persona treballadora necessite l'assistència a consulta mèdica, en hores coincidents amb les de la seua jornada laboral, les empreses concediran, sense pèrdua de retribució, el permís necessari pel temps necessari per a aquest efecte, i la persona treballadora haurà de justificar aquest amb el volant visat corresponent pel facultatiu o la facultativa.  
Quan la situació d'IT es derive d'accident de treball o malaltia professional, les empreses complementaran les prestacions percebudes per la persona treballadora a fi que aquesta perceba el 100 % del salari real.  
  
  
Article 20. Igualtat  
1. Les empreses estan obligades a respectar la igualtat de tracte i d'oportunitats en l'àmbit laboral i, amb aquesta finalitat, hauran d'adoptar mesures dirigides a evitar qualsevol tipus de discriminació laboral entre dones i hòmens, mesures que hauran de negociar i, si és el cas, acordar, amb els representants legals de les persones treballadores en la forma que es determine en la legislació laboral.  
2. En el cas de les empreses de més de dos-centes cinquanta persones treballadores, les mesures d'igualtat a què es refereix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i el contingut establits en aquest capítol, que haurà de ser, així mateix, objecte de negociació en la forma que es determine en la legislació laboral.  
3. Sense perjuí del que disposa l'apartat anterior, les empreses hauran d'elaborar i aplicar un pla d'igualtat quan així s'establisca en el conveni col·lectiu que siga aplicable, en els termes que aquest preveu.  
  
4. Les empreses també elaboraran i aplicaran un pla d'igualtat, prèvia negociació o consulta, si és el cas, amb la representació legal dels treballadors i treballadores, quan l'autoritat laboral haguera acordat en un procediment sancionador la substitució de les sancions accessòries per l'elaboració i aplicació del dit pla, en els termes que es fixen en l'indicat acord.  
5. L'elaboració i la implantació de plans d'igualtat serà voluntària per a les altres empreses, prèvia consulta a la representació legal dels treballadors i treballadores.  
  
Article 21. Garanties d'ocupació  
En cas de detenció de la persona treballadora, i fins que no recaiga sentència ferma, l'empresa reservarà el seu lloc de treball durant el dit període, i durant aquest no hi ha obligació de prestar treball, sense dret a cap retribució ni cotització, tot això per estar en suspensió el contracte de treball. Perquè dit dret puga ser invocat per la persona treballadora és condició indispensable que ho comunique de forma eficaç a l'empresari o l'empresària, i haurà d'efectuar la dita comunicació en un termini màxim de 120 hores a partir de la detenció.  
La reincorporació haurà de realitzar-se dins dels quinze dies següents al cessament de la detenció, i es requerirà un preavís a l'empresari o l'empresària, també en informe de 72 hores abans del retorn. Transcorreguts els esmentats quinze dies sense que s'haja produït la reincorporació, s'entendrà que la persona treballadora dóna per resolt el contracte de treball.   
L'empresa, durant el període de suspensió assenyalat, podrà contractar amb caràcter interí un treballador o treballadora per a substituir la persona detinguda.  
  
Article 22. Actuació i garanties sindicals  
Per al temps invertit per les persones representants sindicals en l'exercici dels seus càrrecs, caldrà ajustar-se al que disposa l'Estatut dels Treballadors i es podran acumular les hores que li corresponen a una persona delegada a favor d'una altra, sempre que la que ho haja de cedir comunique fefaentment a l'empresa la renúncia de les seues hores i en favor de qui aquestes han d'acumular-se.  
Així mateix, les empreses donaran facilitats perquè la persona treballadora que pertanyia a una central sindical, i estiga autoritzada per aquesta, puga gestionar el cobrament dins de l'empresa, i fora de les hores del seu treball, de les quotes sindicals que corresponguen abonar als treballadors i treballadores afiliats a l'esmentada central sindical.  
  
Article 23. Informació a la persona treballadora  
L'empresa facilitarà a títol individual, a tota la persona treballadora que ho sol·licite, un certificat acreditatiu de la seua qualificació professional, remuneració i antiguitat en l'empresa.  
  
Article 24. Seguretat i higiene  
Els delegats i les delegades de personal i comité d'empresa entendran en tot el que es refereix a la prevenció d'accidents i seguretat i higiene en el treball, i amb aquesta finalitat aportaran, de comú acord amb les empreses, l'estructura més adequada a la importància i característica del centre de treball. Es reuniran com a mínim mensualment i podran demanar l'assessorament del personal tècnic i sanitari que estimen oportú.  
En matèria de considerar els plusos de toxicitat corresponents, perillositat i penositat, les empreses posaran els mitjans suficients que per a cada necessitat calga, en relació amb el seu càlcul o mesurament dels ja esmentats supòsits, que disposen en la seua organització o que els siguen requerits en virtut de la normativa legal existent.  
  
Article 25. Quota sindical  
Les empreses descomptaran en nòmina la quota sindical d'aquells treballadors o treballadores que així ho indiquen de forma personal.  
La dita deducció s'efectuarà en les empreses, sempre que hi haja sol·licitud del sindicat corresponent prèvia conformitat del treballador o de la treballadora afectat.  
  
Article 26. Assegurança d'accidents  
Les empreses afectades pel present conveni subscriuran individualment una pòlissa col·lectiva d'accidents de treball que garantiran les indemnitzacions següents:  
- 6010,12 euros, en cas de defunció.  
- 6010,12 euros, en cas d'incapacitat permanent absoluta.  
Entenent-se ambdós contingències com a derivades d'accident de treball.  
  
Article 27. Inaplicació del Conveni col·lectiu  
El procediment per a iniciar la inaplicació del present conveni col·lectiu serà el següent:  
1. L'empresa que decidisca iniciar la inaplicació del present conveni haurà de comunicar a la Comissió Paritària del present conveni l'obertura del procediment, a l'hora d'iniciar el període de consultes, i es remetrà la documentació econòmica pertinent i la justificació econòmica de la mesura que proposa, sempre dirigida al manteniment de l'ocupació.  
  
En la proposta d'inaplicació hauran de figurar clarament les noves condicions de treball i la seua duració, que seran revisables anualment, llevat de pacte en contra, i tindran com a màxim la duració del present conveni col·lectiu.  
2. El període de consultes haurà de tindre una duració no superior a quinze dies. Aquest període versarà sobre les causes motivadores de la proposta empresarial i sobre la possibilitat d'evitar o reduir els seus efectes, així com les mesures necessàries per a atenuar els seus efectes per als treballadors i treballadores afectats, i s'haurà de tindre sempre com a motivació última el manteniment dels llocs de treball.  
S'haurà de documentar la causa per mitjà d'una memòria explicativa d'aquesta i relacionar les mesures de caràcter general que es tinga previst prendre, en funció de la causa que s'al·legue.  
S'entendrà que hi concorren causes econòmiques quan dels resultats de l'empresa es desprenga una situació econòmica negativa, en casos com ara l'existència de perdudes actuals o previstes, o la disminució persistent del nivell d'ingressos ordinaris o vendes. En tot cas, s'entendrà que la disminució és persistent si durant dos trimestres consecutius el nivell d'ingressos ordinaris o vendes de cada trimestre és inferior al registrat en el mateix trimestre anterior.  
3. La interlocució per a aquesta negociació seran les seccions sindicals, quan així ho acorden o bé la representació unitària dels treballadors i treballadores. En cas de no haver cap representació legal dels treballadors i de les treballadores, aquests podran optar per atribuir la representació, a la seua elecció, a una comissió integrada per treballadors o les treballadores de l'empresa elegida per aquests o aquestes o a una comissió de components designats, segons la seua representativitat, pels sindicats del sector a què pertanga l'empresa, que estiguen legitimats per a formar part de la comissió negociadora. Aquesta comissió serà com a mínim de tres membres.  
L'empresari o l'empresària podrà atribuir la seua representació a FEDACOVA, organització empresarial firmant del present conveni.  
Els acords es prendran per majoria simple.  
4. Després del període de consultes l'acord haurà de remetre's a la Comissió Paritària del Conveni Col·lectiu dins dels set dies següents a la seua consecució, amb la relació expressa de les noves condicions de treball a aplicar en l'empresa.  
5. Si no hi ha acord, després de la realització del període de consultes, s'haurà de sotmetre la discrepància a la Comissió Paritària del Conveni Col·lectiu que disposarà d'un màxim de set dies per a pronunciar-se, a comptar del dia del requeriment. Si hi ha acord de la Comissió Paritària totes les parts negociadores estaran sotmeses a aquest.  
En cas de discrepància, aquesta decidirà sotmetre'l a l'arbitratge o mecanismes arreplegats en el V Acord de Solució Extrajudicial de Conflictes Laborals de la Comunitat Valenciana (DOCV 08.07.2010) o posteriors. En cas de no arribar a acord o laude arbitral, es podrà sotmetre la discrepància al Consell Tripartit per al Desenvolupament de les Relacions Laborals i la Negociació Col·lectiva de la Comunitat Valenciana.  
La Comissió Paritària estarà obligada a tractar i mantindre en la major reserva la informació rebuda i les dades a què hagen tingut accés com a conseqüència del que estableixen els paràgrafs anteriors, i s'observarà, per consegüent, respecte de tot això, sigil professional.  
  
Article 28. Antiguitat  
Les parts van acordar en el conveni 98/2000, la desaparició del concepte d'antiguitat, no obstant això, a fi de respectar els drets adquirits es va acordar crear en els fulls de salaris un nou concepte denominat «antiguitat consolidada», l'import del qual no serà absorbible ni compensable.  
  
Article 29. Ajuda familiar  
S'estableix en concepte d'ajuda familiar, una gratificació de 241,74 euros per any per a aquells treballadors i treballadores que tingueren fills o filles discapacitats.  
  
Article 30. Contractació  
S'amplia el termini de duració per als contractes per circumstàncies de la producció previstos en l'article 15, apartat b, de l'Estatut dels Treballadors, a 12 mesos dins d'un període de 18 mesos. A la finalització dels dits contractes, la persona treballadora tindrà dret a la indemnització legalment establida.  
  
Article 31. Contracte de formació  
Les empreses podran realitzar aquest tipus de contractes amb l'objecte de proporcionar a la persona treballadora la formació teòrica i pràctica necessària per a l'exercici adequat d'un ofici o lloc de treball qualificat.  
Aquest contracte només podrà subscriure's amb treballadors i treballadores entre 16 i 25 anys d'edat que no tinguen titulació suficient per a realitzar un altre tipus de contractes formatius.  
La duració del contracte serà com a mínim de sis mesos, i com a màxim de dos anys. Conclòs el primer any de vigència, les pròrrogues que es realitzen fins a esgotar el període màxim podran ser de sis mesos.  
  
El temps dedicat a la formació teòrica serà del 25 % el 1r any i del 15 per cent el 2n any, de la jornada màxima prevista en el present conveni i es durà a terme alternant-se amb el treball efectiu.  
Per tal de fer efectiva la formació del treballador i la treballadora, l'empresa assignarà un tutor o tutora amb la suficient experiència i qualificació per a garantir l'aprenentatge objecte del contracte, sense que cada tutor o tutora puga tindre sota la seua tutela més de tres aprenents.  
El 1r i 2n any s'aplicaria el 80 per cent d'aquestes quantitats.  
No hi haurà distinció entre els de 16 anys i els majors de la dita edat.  
  
Article 32. Permisos  
La persona treballadora, previ avís i justificació, podrà absentar-se del treball, amb dret a remuneració, per algun dels motius i pel temps següent:  
a) Setze dies per matrimoni.  
b) Tres dies en els casos de naixement de fills o filles, malaltia greuo intervenció quirúrgica, o defunció de parents fins al segon grau de consanguinitat o afinitat. Quan per aqueix motiu, la persona treballadora necessite fer un desplaçament a aquest efecte, el termini serà de quatre dies.  
c) Un dia per trasllat del domicili habitual.  
d) Els altres previstos en l'article 37, apartats 3 i 4 de l'Estatut dels Treballadors.  
e) Els treballadors i les treballadores, per lactància d'un fill o filla menor de nou mesos, tindran dret a una hora d'absència del treball, que podran dividir en dos fraccions o acumular-les al principi o final de la jornada.  
La duració d'aquesta jornada s'incrementarà proporcionalment en els casos de part múltiple. Qui exercisca el dret, per la seua voluntat, podrà substituir aquest dret per una reducció de la jornada normal en mitja hora amb la mateixa finalitat, o bé es podrà acumular aquesta hora de lactància, amb l'acord previ i amb consentiment de l'empresa, en jornades completes en còmput de 14 dies laborables, sempre que el dit permís comence a gaudir-se, immediatament, després de finalitzat el període de descans per maternitat. Aquest permís podrà ser gaudit indistintament per la mare o el pare en el cas que ambdós treballen.  
f) S'estableix una borsa de 10 hores anuals per persona treballadora a fi que puga acompanyar els fills o les filles menors, de fins a 12 anys, a les consultes mèdiques necessàries, o a les persones majors d'edat amb dependència acreditada, de fins segon grau de consanguinitat i primer grau d'afininitat. La dita assistència a consultes mèdiques, haurà de ser acreditada documentalment a les empreses, per mitjà de justificant d'assistència expedit pel facultatiu de la Seguretat Social que haja atés el pacient. L'esmentada borsa d'hores en cap cas serà acumulable, d'un any a un altre, i s'haurà, si és el cas, de consumir dins de l'any natural, si fóra necessari.  
  
Article 33. Classificació professional  
Grups professionals. Queden establits els grups professionals en funció de les aptituds, les titulacions i el contingut general de les prestacions. Les distintes categories professionals quedaran incloses en cada un d'aquests segons la titulació i les funcions.  
La retribució serà la fixada en la seua categoria. La categoria estarà determinada per la prevalença en la funció.  
I. Grup personal tècnic administratiu i mercantil  
Queden inclosos en aquest grup els subgrups professionals següents:  
  
A) Tècnics i tècniques:  
1. Tècnics i tècniques amb títol universitari superior. Queden incloses dins d'aquest subgrup professional les categories següents:  
Director tècnic o directora: li correspon l'alta direcció de tots els serveis de l'empresa.  
Tècnics i tècniques: són les persones que, posseint un títol superior professional, realitzen en l'empresa funcions pròpies d'aquest.  
2. Tècnics i tècniques amb títol universitari de grau mitjà. Queden incloses dins d'aquest subgrup professional les categories següents:  
- Enginyers i enginyeres i pèrits: s'inclouen en aquesta categoria les persones que amb tal títol exerceixen en les empreses les funcions pròpies d'aquest.  
- Mestres industrials: són aquells o aquelles que, havent realitzat els estudis necessaris, exerceixen funcions tècniques de qualsevol ordre.  
- Ajudants tècnics sanitaris o ajudants tècniques sanitàries: són aquells o aquelles, que en possessió del títol corresponent, exerceixen la seua professió en les empreses del sector, i tenen com a missió específica, derivada de la seua condició professional, l'assistència sanitària i d'urgència al seu personal.  
- Graduats o graduades socials: són les persones que, en possessió del corresponent títol, assessoren l'empresa i el seu personal en matèria laboral, de seguretat social i la resta de connexes.  
- Treballadors/ores socials: són les persones que, posseint el corresponent títol expedit pel ministeri, exerceixen en les empreses funcions com les d'organització de colònies per a fills o filles de treballadors i treballadores, centres d'ajuda a la promoció del treballador o de la treballadora, i estudi del medi en què conviu, i aconsellen la forma en què pot millorar-se, tractant d'adaptar la persona treballadora en el medi ambient en què ha de discórrer la seua vida i treball, i ajudar-la a resoldre problemes i donar-li orientació i assessorament en els aspectes més diversos, siguen de tipus laboral o familiar.  
3. Tècnics o tècniques no titulats o amb títol no universitari. Queden incloses dins d'aquest subgrup professional, les categories següents:  
- Contramestres o caps de taller: són les persones que tenint coneixements de cultura general i capacitat suficient, a les ordres immediates d'un tècnic o una tècnica de categoria superior, tenen comandament directe sobre el personal manual de la fàbrica, i la seua missió és la de vigilància i inspecció de les distintes fases de fabricació, observar i cuidar el funcionament dels distints òrgans que comprén aquesta i respondre de la disciplina del personal, la distribució del treball, de la seua bona execució, reposició de peces i conservació de les instal·lacions.  
S'inclouen dins d'aquesta categoria els mestres i les mestres refinadors d'oli.  
Delineants projectistes: són les persones empleades tècnics/iques que dins de l'especialitat a què es dedique la secció en què presten els seus serveis projecten o detallen el que els indica l'enginyer/a o el tècnic/a sota les ordres dels quals estan, o el/la que, sense tindre superior immediat, realitza el que personalment conceba segons les dades i condicions tècniques exigides per la clientela, les empreses o la naturalesa de les obres, han d'estar capacitades per a dirigir muntatges, alçar plànols topogràfics dels emplaçaments de les obres a estudiar o muntar i replantejar-les. Dins de totes aquestes funcions les principals són: estudiar qualsevol classe de projectes, desenvolupar l'obra que haja de construir-se i preparar les dades necessàries que puguen servir de base a les ofertes que es facen. Aquesta categoria s'equipararà salarialment a la d'oficial de primera administratiu.  
- Delineant: és l'ocupació tècnica capaç de desenvolupar projectes senzills, alçaments de plànols de conjunt i detall, siguen del natural o d'esquemes i avantprojectes estudiats; croquització de maquinària en conjunt, especejament de plànols, comandes de materials per a consultes i obres que hagen d'executar-se, interpretació de plànols, cubicacions i transportació de major quantia, càlcul de resistència de peces, de mecanismes o estructures mecàniques, previ coneixement de les condicions de treball i esforç a què estan sotmeses. Aquesta categoria s'equipararà salarialment a la d'oficial/a de segona administratiu/IVA.  
  
- Analistes: són aquells o aquelles que realitzen en els laboratoris les anàlisis diàries necessàries en la indústria, i han de respondre davant dels seus o les seues caps del treball efectuat.  
- Auxiliars de laboratori: són els o les que realitzen funcions senzilles, com ara manipulat de mostres, etcètera, i ajuden els seus i les seues caps en treballs elementals que poden tindre una ràpida comprovació i sempre sota la seua vigilància.  
  
B) Administratius i administratives  
Tenen tal caràcter les persones que exerceixen en les empreses funcions administratives o d'oficina, i es reconeixen les categories següents:  
- Caps de primera: són les persones empleades proveïdes o no de poder, que assumeixen l'orientació i la responsabilitat dins de l'empresa de diverses seccions o negociats.  
Tindran la categoria de caps de primera els inspectors o les inspectores de sucursals i els o les caps de comptabilitat.  
- Caps de segona: són les persones que tenen a càrrec seu, proveïdes o no de poder, l'organització, la distribució i realització dels treballs d'una secció o negociat determinat.  
- Oficials o oficiales de primera: són les persones que a les immediates ordes dels o de les caps de primera o segona, si n'hi ha, executen els treballs de màxima responsabilitat relacionats amb el servei que exerceixen, així com quants altres requerisquen, per a la seua total i perfecta execució, i tenen la suficient capacitat per a resoldre per iniciativa pròpia les dificultats que sorgisquen en l'exercici de la seua comesa.  
S'inclouen en aquesta categoria a títol enunciatiu, els o les corresponsals no subjectes a minutes dictades pels seus o les seues superiors; empleats o empleades de comptabilitat que tinguen a càrrec seu els llibres superiors d'aquesta, balanços, etc., caixers o caixeres de cobraments i pagaments sense firma ni fiança; encarregats/ades d'estudiar costos de producció i venda i encarregats/ades de seccions de transport de mercaderies.  
- Oficials o oficiales de segona: són les persones empleades que a les ordres dels seus o les seues superiors desenvolupen amb tota responsabilitat i eficàcia els treballs que se'ls encomanen corresponents a la secció o negociat a què pertanguen.  
S'inclouen en aquesta categoria, a part del que els corresponga per aplicació del que disposa el paràgraf anterior, els o les corresponsals subjectes a minutes dictades pels seus o les seues superiors; taquimecanògrafs o taquimecanògrafes en idioma nacional.  
- Auxiliars: són les persones empleades majors de 18 anys, que amb la capacitat necessària, col·laboren amb els oficials o les oficiales en treballs de menor importància.  
C) Personal mercantil  
Queden incloses dins d'aquest subgrup professional les categories següents:  
- Viatjant: és la persona empleada que al servei d'una sola empresa realitza habitualment el seu treball fora de la província, sense perjuí que circumstancialment ho realitze dins d'aquesta, segons la ruta prèviament assenyalada, en oferir articles, prendre notes de les comandes, informar els clients, transmetre els encàrrecs rebuts i cuidar del seu compliment fora del temps dedicat als viatges sense detriment de la seua dignitat professional.  
- Corredor de plaça: és la persona empleada d'una sola empresa que d'una manera habitual realitza les mateixes funcions atribuïdes al/a la viatjant en establiments o cases particulars de la província en què radica l'establiment al servei dels quals està.  
- Dependent/a: és la persona empleada major de 18 anys, encarregada de realitzar les vendes amb coneixements pràctics dels articles el despatx de què li està confiat; haurà de cuidar el recompte de les mercaderies per a sol·licitar la seua reposició en temps oportú i de la seua exhibició en aparadors i vitrines.  
II. Grup personal especialista i no qualificat  
Queden incloses dins d'aquest grup professional les categories següents:  
- Mestres: són les persones treballadores que tenen sota la seua responsabilitat, d'una manera permanent, la direcció de les operacions pròpies de la indústria, i són els/les caps de personal obrer. En les indústries de poca importància la seua tasca no es limitarà a la sola labor de direcció, sinó que prendrà part activa en les funcions manuals de la indústria.  
En aquest grup estaran inclosos, entre altres, les persones denominades mestres d'almàssera, de margarines i greixos comestibles, de màquines de mòlta, d'extractores, de desdobladores, de destil·leries de glicerina, de hidrogenadores, d'estearines, de greixos industrials i de salsa maionesa, hibernadores, els boters i els de capacitat inferior a mil quilos. Les empreses no estaran obligades a classificar com a mestres les persones encarregades de les diferents activitats, si bé podran ser exercits aquests llocs per oficial de primera com a auxiliar del mestre.  
- Oficial/a de primera: és la persona treballadora que, dominant un dels oficis propis de les indústries d'oli, de les olives o els seus auxiliars, el practica i aplica amb tal grau de perfecció que no sols li permet dur a terme treballs generals d'aquest, sinó aquells altres que suposen especial exercici i delicadesa.  
Es consideraran compresos en aquest grup els següents:  
Les persones ajudants de tots/totes els/les mestres que se citen en el paràgraf segon de l'apartat a, i també dels/de les mestres de refineria i de saboneria amb la classificació de contramestre/a, ja que pels seus coneixements i pràctica estan capacitades per a auxiliar i substituir els esmentats/ades mestres en les seues comeses durant absències o relleus, també gaudiran de la condició de classificació d'oficials i oficiales de primera el xòfer o la xòfer de camió amb carnet de primera; la persona encarregada de caldera o generador de vapor, l'extractorista de pinyolada; el/la desodoritzador/a en la refineria; les persones manipuladores dels hidrogenadors; els/les maquinistes d'eixugadors de pinyolada i manipulador/a d'autoclau i de llavadors d'estearines i els desmargarinitzadors.  
- Oficial/a de segona: és la persona treballadora que sense arribar a l'especialització exigida per al treball perfecte, executa els corresponents a un determinat ofici amb la suficient correcció i eficàcia i es troba en condicions de capacitació per a substituir l'oficial/a 1r. S'inclouen en aquest grup, entre altres, la persona conductora de vehicles amb carnet de segona; l'auxiliar dels extractoristes de pinyolada; el/la neutralitzador/a en la refineria; l'auxiliar tècnic d'aparells en les desdobladores; les persones manipuladores de premsa amb temperatura en estearina; les persones manipuladores d'emulsionadores en greixos comestibles i margarines i les d'estratificadores de massa en les almàsseres.  
- Oficial/a de tercera: és la persona que, havent realitzat l'aprenentatge d'un ofici, no ha aconseguit encara els coneixements pràctics indispensables per a efectuar els treballs amb la correcció exigida a un oficial/a.  
S'inclouen en aquest grup, el/la descolorador/a en la refineria; les persones manipuladores de premsa, eixugadors o estufes en les indústries del sabó; els/les tapadors/ores de pots en els magatzems d'oli i indústries envasadores, els/les cellerers; les persones manipuladores de premsa sense temperatura en estearina; els/les premsistes en almàssera; els/les conductors/ores de carretons elèctrics i les persones manipuladores d'homogenitzadores i tapadors amb màquines.  
Les professions no especificades amb anterioritat que corresponguen a oficis clàssics que puguen existir en les empreses del sector com ara fusters i fusteres, pintors i pintores obrers, electricistes, manyans, metal·lúrgics en les seues diferents especialitats, s'ajustaran pel que fa a la classificació del personal treballador, a allò que s'ha establit per als professionals propis de la indústria reglamentada, i es distingirà, per tant, aquells o aquelles, segons el seu grau de capacitació, en mestres, oficials/ales primers, segons, i tercers.  
Si algun o alguna entre ells o elles assumeix funcions de comandament, dirigint personalment els treballs dels altres professionals, amb perfecte coneixement de les labors que aquests efectuen i amb responsabilitat directa sobre la seua disciplina i rendiment, serà equiparat, a tots els efectes, al/a la mestre/a en la indústria reglamentada.  
- Ajudants especialistes: són les persones operàries que amb un període de pràctica realitzen funcions concretes i determinades que, sense constituir pròpiament un ofici, exigeixen no obstant això, una certa atenció o especialització i no estan assignades a una altra categoria professional determinada.  
Estaran incloses en aquesta categoria, entre altres, els/les omplidors/ores d'envàs d'oli en els magatzems d'aquest producte; els/les tapadors/ores d'envasos metàl·lics en greixos comestibles i margarines, els/les tapadors/ores en la indústria oliverera; els/les omplidors/ores i tapadors/ores en les indústries de salsa maionesa; els/les tapadors/ores sense màquina; els/les fogoners/neres en els assecadors de pinyolada; els/les encunyadors/ores; els/les marcadors de blocs, els/les manipuladors/ores de talladores i batedores en la indústria del sabó; els /les ajudants de fogoners; l'ajudant/a tècnic d'aparells en les desdobladores; l'ajudant/a dels manipuladors en l'hidrogeneradora; els/les filtrants en magatzems d'oli i refineria; els/les manipuladors o manipuladores de molins; els/les manipuladors o manipuladores de termobatedores i llavadores de greixos industrials; els/les manipuladors o manipuladores de pastadores, refinadores i emmotladores en les indústries de greixos comestibles i margarines:  
?Els manipuladors o les manipuladores de molí mesclador; de cilindres refinadors: d'emmotladores i agrumolladores, de borumballadores en les indústries del sabó; els manipuladors o les manipuladores de batedores en salsa maionesa, de descarregadores d'extractores de pinyolada i l'ajudant/a de xòfer/a.  
- Peons o peones: són les persones operàries majors de 18 anys encarregades d'executar labors per a la realització de les quals es requereix predominantment l'aportació d'un esforç físic.  
  
Article 34.Règim disciplinari  
1. Faltes:  
Es consideren faltes les accions o omissions que suposen trencament o desconeixement dels deures de qualsevol índole imposats per disposicions legals en vigor i en especial pel present conveni.  
  
Les faltes es classificaran en consideració a la seua importància, gravetat, transcendència i intencionalitat en lleus, greus i molt greus.  
Classificació de faltes lleus.  
Es consideren faltes lleus les següents:  
a) La falta de puntualitat en l'assistència al treball sense que hi haja causa degudament justificada. S'entén per falta de puntualitat el retard en la incorporació al lloc de treball superior a 5 minuts. En tot cas serà falta lleu l'excés de 15 minuts en la suma de temps de retards en un període de 30 dies.  
b) L'abandó del lloc de treball sense causa justificada, encara que siga per breu temps. Si com a conseqüència d'aquest s'origina perjuí d'alguna consideració a l'empresa o és causa d'accidents als seus o les seues companys o companyes de treball, aquesta falta podrà ser considerada com a greu o molt greu, segons els casos.  
c) No notificar en el període d'un dia hàbil d'inassistència, la baixa corresponent d'IT, o la raó de la falta al treball per motius justificats.  
  
e) Els xicotets descuits en la conservació del material, quan produïsquen algun menyscabament o pèrdua de caràcter lleu, així com el desordre en la utilització que provoquen retard o disminuïsca eficàcia en el treball.  
f) No comunicar a l'empresa el canvi de domicili amb la deguda antelació per si cal la seua localització.  
g) Les discussions o els altercats verbals produïts durant el temps de treball o en les instal·lacions de l'empresa. Si aquests fets produïren escàndol notori, podran ser considerats com a faltes greus o molt greus, segons els casos.  
h) Faltar al treball 1 dia en el període de 6 mesos, sense causa justificada degudament.  
i) No atendre qualsevol persona aliena a l'empresa i que tinga alguna relació productiva amb aquesta (comercials, proveïdors o proveïdores, compradors o compradores, clients, etc.) amb la diligència i correcció deguda.  
  
Classificació de faltes greus  
Es consideren faltes greus les següents:  
a) La inassistència al treball per 2 dies en el període de 6 mesos, sense causa justificada com cal.  
b) No comunicar els canvis experimentats en la família i que puguen afectar les obligacions o prestacions de la Seguretat Social, en el termini de 5 dies des que es produeix el fet. Serà considerada com a falta molt greu l'ocultació maliciosa d'aquest tipus de dades.  
c) La simulació de malaltia o accident.  
d) No entregar el comunicat de baixa o confirmació per incapacitat de qualsevol tipus o maternitat corresponent en els 5 dies següents a produir-se el fet.  
e) La desobediència als superiors en qualsevol matèria relacionada amb el treball.  
f) Simular la presència d'un company de treball fitxant, firmant, parlant en nom seu o per qualsevol altre mitjà.  
g) La imprudència en actes de treball que implique perill d'ocasionar accidents lleus o menyscabaments de caràcter lleu en les instal·lacions.  
h) Realitzar, sense l'oportuna autorització, treballs particulars durant la jornada de treball o utilitzar mitjans materials de l'empresa per a ús propi.  
i) La reincidència en falta lleu encara que aquesta siga de naturalesa distinta dins del període de 2 mesos, sempre que haja mediat comunicació escrita.  
j) Oposar resistència o realitzar ocultació a la inspecció personal, paquets o objectes amb què s'accedisca o isca dels llocs de treball o instal·lacions, quan aquesta es realitze per a protecció o seguretat del patrimoni empresarial o el d'altres treballadors.  
k) No fitxar o marcar en aparells de control a l'entrada o eixida del treball.  
l) El descuit o negligència en la conservació dels gèneres, materials, mercaderies o instal·lacions de l'empresa quan aquests produïsquen dany de caràcter greu.  
m) La realització del treball sota els efectes de substàncies psicotròpiques, estupefaents o alcohol, quan es manifesten externament els efectes d'aquestes substàncies.  
n) L'ocultació de fets o faltes que la persona treballadora haguera presenciat, sempre que ocasione perjuí greu per a l'empresa, així com no advertir de forma immediata els o les caps de qualsevol anomalia d'importància que s'observe en les instal·lacions.  
o) L'ocultació maliciosa d'errors o equivocacions que originen perjuí per a l'empresa.  
  
Classificació de faltes molt greus  
Es consideren faltes molt greus les següents:  
a) La inassistència al treball per 3 dies d'un període de 90 dies naturals, o de 4 dies en un període de 5 mesos, sempre que no estiguen degudament justificades.  
b) El frau, la deslleialtat o l'abús de confiança en les gestions encomanades i l'acceptació de favors o recompenses de qualsevol índole que supose perjuí dels interessos de l'empresa.  
c) El robatori, furt o la malversació de béns o interessos a l'empresa, companys o companyes de treball i a tercers quan aquests es realitzen en les instal·lacions de l'empresa o en ocasió de la realització del treball.  
d) Fer desaparéixer, inutilitzar o causar desperfectes de forma intencionada en productes, maquinària, ferramentes, instal·lacions, efectes o documents de l'empresa.  
e) Realitzar negociacions de comerç o indústria relacionades amb l'objecte de l'empresa, per compte propi o alié, sense expressa autorització d'aquesta.  
f) Violar el secret de la correspondència o documents reservats de l'empresa o dels treballadors o treballadores, així com no guardar el secret degut sobre dades de reserva obligada.  
g) L'agressió física o verbal a superiors o companys o companyes de treball. L'abús d'autoritat dels caps o de les caps i la seua ocultació si no es posa en coneixement de les persones responsables de l'empresa.  
h) Originar injustificades i contínues baralles i litispendències amb els/les superiors o companys o companyes de treball.  
i) Fumar en llocs en què estiga expressament prohibit, quan aquesta prohibició estiga degudament anunciada.  
j) La disminució continuada i voluntària en el rendiment habitual o pactat en el treball.  
k) L'assetjament o les agressions contra la llibertat sexual dels companys o de les companyes de treball.  
l) La reincidència en falta greu encara que aquesta siga de naturalesa distinta, quan es produïsca abans de passats 6 mesos de cometre's la primera, sempre que haja mediat comunicació escrita.  
m) La desobediència als o a les caps en matèria de treball que implique un trencament greu de la disciplina o un perjuí greu a l'empresa.  
  
n) La imprudència en acte de treball que implique un trencament greu a la disciplina o un perjuí greu a l'empresa.  
nn) La imprudència en acte de treball que implique risc greu d'accident per al treballador o la treballadora o els seus companys o companyes o perill greu per a la integritat de les instal·lacions de l'empresa.  
o) L'obstrucció total o parcial de qualsevol sistema de protecció o seguretat personal.  
p) La inobservança de les mesures de seguretat i higiene adoptades per l'empresa.  
  
2. Sancions:  
Les sancions que siga procedent imposar en cada cas aniran en funció del tipus de falta: lleu, greu o molt greu, segons s'estableix a continuació i dins de les possibilitats que ofereix cada classificació, atenent la seua gravetat, transcendència i intencionalitat.  
  
Per faltes lleus:  
a) Amonestació verbal.  
b) Amonestació per escrit.  
c) Suspensió d'ocupació i sou d'1 a 5 dies.  
Per faltes greus:  
a) Suspensió d'ocupació i sou de 6 a 30 dies.  
b) Inhabilitació per un termini no superior a 5 anys per a l'ascens a categoria superior.  
c) Pèrdua del dret per a l'elecció del torn de vacances següents.  
  
Aquestes sancions podran ser imposades de forma unitària o simultània.  
  
Per faltes molt greus:  
a) Suspensió d'ocupació i sou de 31 a 120 dies.  
b) Inhabilitació per un termini no superior a 8 anys per al pas a categoria superior.  
c) Pèrdua del dret per a l'elecció de torn de vacances en els pròxims dos períodes de vacances que corresponga gaudir a la persona treballadora.  
d) Acomiadament disciplinari.  
Les sancions previstes en els punts a), b) i c) d'aquest apartat, podran ser imposades de forma unitària o simultània.  
Prescripció de la facultat de sancionar.  
La facultat de l'empresa per a sancionar prescriurà per a les faltes lleus en deu dies, per a les faltes greus en vint dies, i per a les faltes molt greus en seixanta dies, a partir de la data en què aquella va tindre coneixement de la seua comesa i, en tot cas, als 6 mesos d'haver-se comesa.  
  
El Comité d'Empresa haurà de ser informat en aquells casos en què les sancions imposades siguen per faltes greus i molt greus.  
  
Premis  
Les empreses establiran recompenses per al personal de les seues plantilles per bona conducta, especial laboriositat i altres qualitats excel·lents, i igualment, en favor dels que es distingisquen per iniciatives profitoses per a la mateixa empresa o per als seus companys o companyes.  
Els premis podran consistir en sobresous, quantitats aconseguides en metàl·lic, ampliació de vacances, viatges, etc. i portaran annexos la concessió de punts de preferències als efectes d'ascens de categoria.  
  
Amb independència d'allò que s'ha determinat anteriorment, s'estableix un premi de permanència, que consistirà en l'abonament de l'import d'una mensualitat del salari i els seus complements personals a favor dels treballadors o treballadores que complisquen vint-i-cinc anys de servei en l'empresa.  
El personal contractat per temporada percebrà aquest premi, i es computaran a aquest efecte, els dies treballats que totalitzen 25 anys.  
  
Article 35.Salari mínim de conveni  
El salari mínim de conveni queda fixat en la quantitat de 21,62 - diaris, el dit salari haurà de modificar-se cada any amb el mateix increment que el conveni.  
  
Article 36. Premi de fidelitat  
S'estableix un premi per cessament consistent en permís remunerat sense obligació de prestació de treball per part de la persona treballadora, que serà percebut per aquells treballadors o treballadores que cessen en l'empresa per qualsevol causa excepte per acomiadament disciplinari declarat procedent.  
Aquest premi està vinculat a la fidelitat i trajectòria de la persona treballadora al llarg de la seua vida laboral dins de l'empresa.  
La persona treballadora haurà de sol·licitar el permís anticipadament i per escrit amb la suficient antelació que permeta dur a terme efectivament el gaudi. A aquest efecte, la no-observança d'aquesta regla decaurà el dret de gaudi, si no hi ha temps material per a dur-ho a terme entre la sol·licitud i el cessament efectiu.  
Quan el cessament en l'empresa no siga imputable a la persona treballadora, per exemple acomiadament declarat improcedent, i amb l'única excepció d'acomiadament disciplinari declarat procedent, es compensarà econòmicament en l'equivalent a l'import de l'escala que corresponga.  
Per a accedir al permís caldrà que l'índex d'absentisme de la persona treballadora a nivell individual i corresponent a l'acumulat dels últims cinc anys a partir de la data de comunicació, a què se sumarà cada any transcorregut fins al cessament, siga igual o inferior al 5,00 % o superior a aquest. En ambdós casos, s'aplicarà la part que corresponga de les taules que s'indiquen a continuació.   
L'índex d'absentisme de referència estarà compost per malaltia comuna.  
El dit premi es percebrà d'acord amb les escales següents:  
= < 5,00 % Absentisme nivell individual.  
Amb una antiguitat de 19 anys o més, gaudi de 60 dies de permís.  
Amb una antiguitat de 24 anys o més, gaudi de 90 dies de permís.  
Amb una antiguitat de 29 anys o més, gaudi de 120 dies de permís.  
Amb una antiguitat de 34 anys o més, gaudi de 150 dies de permís.  
>5,00 % Absentisme nivell individual.  
Amb una antiguitat de 19 anys o més, gaudi de 20 dies de permís.  
Amb una antiguitat de 24 anys o més, gaudi de 25 dies de permís.  
Amb una antiguitat de 29 anys o més, gaudi de 30 dies de permís.  
Amb una antiguitat de 34 anys o més, gaudi de 35 dies de permís.  
S'estableix com a data d'entrada en vigor d'aquest article el dia 1 de juliol de 2006.  
  
Article 37.Comissió Paritària  
En compliment de l'apartat 3.e de l'article 85 del Text Refós de la Llei d'Estatut dels Treballadors, s'estableix per a la vigència i el compliment de les qüestions que es deriven del present conveni, una Comissió Paritària amb les funcions que s'indiquen a continuació:  
  
La de mediació arbitratge i conciliació en els conflictes individuals i col·lectius que els siguen sotmesos.  
Les d'interpretació i aplicació del que pacta. Les de seguiment del conjunt dels acords.  
La comissió estarà composta per cinc representants de les centrals sindicals firmants, i cinc persones representants de les associacions empresarials firmants, que seran nomenades per les parts d'entre les pertanyents a la comissió negociadora del conveni, i podran assistir assessors o assessores amb veu però sense vot, en el nombre que les parts consideren necessari. El seu termini d'actuació serà el de la vigència del conveni.  
Les decisions de la dita comissió s'adoptaran per majoria simple de vots, sempre que estiguen presents almenys el 75 % dels seus membres. El termini per a resoldre serà d'un mes, des que es formule la qüestió a la Comissió Paritària, per mitjà d'acta motivada.  
Quan es tracte d'algun cas que afecte les empreses i els treballadors o treballadores que formen part de la referida comissió, aquests seran oïts pels altres components, però no estaran presents en les deliberacions corresponents.  
La Comissió Paritària haurà d'efectuar un seguiment de les condicions establides en els convenis col·lectius d'àmbit d'empresa o grup d'empresa que puguen subscriure's, o estiguen subscrits, especialment en:  
- Quantia salari base i complements salarials variables i fixos  
- Abonament i compensació d'hores extres i retribució del treball a torns.  
- Horari i distribució del temps de treball a torns i planificació de vacances  
- Adaptació a l'empresa del sistema de classificació professional  
- Garantia del compliment de la Llei d'Igualtat entre Dones i Hòmens.  
En el cas que, en l'àmbit d'una empresa afectada per aquest conveni col·lectiu, qualsevol de la parts amb legitimació en aqueix àmbit expresse la seua voluntat d'iniciar els tràmits per a establir un conveni d'empresa, se seguirà el procediment següent:  
a) La iniciativa es comunicarà només als efectes de coneixement a la Comissió Paritària del Conveni col·lectiu.  
b) Per a l'inici de les negociacions ambdós parts (empresa i representació de les persones treballadores) hauran d'acordar la seua conformitat amb l'inici de la negociació.  
c) L'obertura de negociacions no suposa la pèrdua de vigència del Conveni col·lectiu sectorial, ja que aquest fet només es produirà una vegada que s'haja aconseguit acord per a la firma del Conveni en l'empresa.  
d) Una vegada aconseguit acord es comunicarà, a efectes informatius, el resultat a la Comissió Paritària.  
La Comissió Paritària fixa el seu domicili a València, al carrer d'Isabel la Catòlica, 6-5t-9a, seu de FEDACOVA, amb telèfon 084682211 i correu electrònic qaeoiiwc@dxugolvs.leh.  
  
Article 38. Assetjament laboral, moral o sexual  
1. S'entén per assetjament moral, tota conducta, pràctica o comportament realitzat de manera sistemàtica o recurrent en el si d'una relació de treball, que supose directament o indirectament menyscabament o atemptat contra la dignitat de la persona treballadora, a què s'intenta sotmetre emocionalment i psicològicament de forma violenta o hostil, i que persegueix anul·lar la seua capacitat promocional, professional o la seua permanència en el lloc, i això afecta negativament l'entorn laboral.  
Descriu una situació en què una persona o un grup de persones exerceixen una violència o fustigació psicològica extrema de forma sistemàtica, generalment durant un temps prolongat sobre una altra persona en el lloc de treball.   
2. L'empresa vetlarà per la consecució d'un ambient adequat en el treball, lliure de comportaments indesitjats, de caràcter o connotació sexual o qualsevol altre tipus, i adoptarà les mesures oportunes, a aquest efecte, quan en tinga coneixement, incloses aquelles de caràcter sancionador. És voluntat de l'empresa establir les normes de comportament següents per a previndre situacions que afavorisquen l'aparició de casos d'assetjament en el treball:  
- No s'actuarà de forma individual ni col·lectiva contra la reputació o dignitat personal de cap treballador/a.  
- No s'actuarà de forma individual ni col·lectiva, contra l'exercici del treball de cap empleat/ada ja siga encomanant un treball excessiu o injustificadament escàs, innecessari, per al qual no estiga qualificat, etc.  
  
- No es manipularà de forma individual ni col·lectiva, la informació o comunicació que haja de rebre qualsevol empleat/ada per a la realització del seu treball, i no es mantindrà en situació d'ambigüitat de rol, i no se li informarà sobre aspectes de les seues funcions, responsabilitats, mètodes de treball, fent ús hostil de la comunicació, tant explícitament (amenaçant-lo, criticant-lo sobre temes tant laborals com de la seua vida privada), com implícitament (no dirigint-li la paraula, no fent cas de les seues opinions relacionades amb el treball o entorn laboral, ignorant la seua presència, etc.)  
- No es permetran situacions d'iniquitat, per mitjà de l'establiment de diferències de tracte o per mitjà de la distribució no equitativa del treball.  
- Qualsevol de les conductes descrites anteriorment, seran perseguides i sancionades en funció de la seua gravetat.  
3. Amb independència de les accions que puguen interposar-se respecte d'això davant de qualssevol instàncies, administratives o judicials, el procediment intern s'iniciarà amb la denúncia, per part del que s'entenga afectat o afectada per una situació d'assetjament o pels representants legals de les persones treballadores, davant d'una persona representant de la direcció de l'empresa. La denúncia donarà lloc a la immediata obertura d'expedient informatiu per part de l'empresa, especialment encaminat a esbrinar la realitat dels fets i impedir, si es confirmen aquests, la continuïtat de l'assetjament denunciat, per al qual s'articularen les mesures oportunes a aquest efecte. S'haurà d'informar immediat el Comité de Seguretat i Salut o delegats de Prevenció de qualsevol denúncia d'aquest caire, sempre que així ho sol·liciten la persona afectada o les persones representants legals dels treballadors o de les treballadores. En els esbrinaments a efectuar no s'observarà més formalitat que la de donar tràmit d'audiència a totes les persones afectades, i es practicaran quantes diligències puguen considerar-se pertinents per tal d'aclarir els fets.  
4. Durant aquest procés, que haurà d'estar substanciat en un termini màxim de 10 dies, guardaran tots les persones actuants una absoluta confidencialitat i reserva per afectar directament la intimitat i honorabilitat de les persones.  
5. La persona que haja formulat la denúncia, tindrà la facultat d'elegir qui la representarà durant tota la investigació.  
6. La Comissió d'Investigació estarà composta per l'empresa i les persones representants legals dels treballadors o de les treballadores de forma paritària, i es determinarà en el si del centre de treball el nombre de la comissió. A aquesta se sumarà la persona que l'afectada haja elegit per a representar-la, la qual actuarà com a simple representant sense veu ni vot.  
7. La direcció de l'empresa, si hi ha indicis racionals certs, de forma cautelar, aïllarà i protegirà el/la denunciant de la persona o les persones denunciades.  
8. En el cas de no haver representació legal dels treballadors o de les treballadores, la persona denunciant podrà informar la Comissió Paritària del Conveni dels fets. La Comissió Paritària tindrà l'obligació de crear una comissió d'investigació que pose en marxa el protocol d'actuació.  
9. Finalitzada la investigació, la Comissió, en cada un dels casos, emetrà un informe que s'entregarà a la persona denunciant i a la denunciada, perquè si així ho creuen convenient, puguen seguir les vies legals que els atorga la Llei.  
No obstant això, en aquelles empreses que hi haja un protocol d'actuació respecte de l'assetjament laboral, moral o sexual, s'estarà, en primer lloc, a allò que s'ha disposat en el dit protocol, si es va acordar amb la representació social dels treballadors o de les treballadores, i amb caràcter subsidiari s'aplicarà l'ací establit.  
  
  
DISPOSICIÓ ADDICIONAL  
  
Primera. Comissió grups professionals  
Les parts firmants es comprometen a adaptar les categories professionals a la legalitat vigent, i crear grups professionals, per a la qual cosa es crea una comissió tècnica que es reunirà abans del 28 de febrer de 2016. La dita comissió tècnica està composta per 2 membres de cada organització sindical i per 2 membres de FEDACOVA.  
  
  
DISPOSICIONS FINALS   
  
Primera. Remissió a fonts legals  
Els punts expressament pactats en aquest conveni són preeminents, excepte qualsevol disposició legal contrària, en el no inclòs en el present conveni les parts es remetran a l'Estatut dels Treballadors.  
  
Segona  
Ambdós parts acorden sotmetre's per a la resolució de quants conflictes pogueren sorgir derivats de la interpretació del present conveni al Tribunal d'Arbitratge Laboral creat pel segon Acord de Solució de Conflictes Laborals de la Comunitat Valenciana (DOGV 13.05.1997).